張載，字孟陽，晉安平人也。父收，蜀郡太守。載性閑雅，博學有文章。太康初，至蜀省父，道經劍閣。載以蜀人恃險好亂，因著銘以作誡。益州刺史張敏見而奇之，乃表上其文，武帝遣使鐫之於劍閣山焉。載又為濛汜賦，司隸校尉傅元見而嗟歎，以車迎之，言談盡日，為之延譽，遂知名。起家佐著作郎，出補肥鄉令。復為著作郎，轉太子中舍人，遷樂安相、弘農太守。長沙王乂請為記室督。拜中書侍郎，復領著作。載見世方亂，無復進仕意，遂稱疾篤告歸，卒於家。